榮事堂詩
作者：韓駒
朝代：宋

paragraphs: 安陽太守韓公子，曉带魚符出卿寺。
一朝帝語傳人間，轉覺公家有榮事。
公家請從忠獻論，高牙大冊來疏恩。
往時醉白堂中醉，手自列戟留諸孫。
諸孫盡是璠璵器，悃愊無華漢循吏。
大錢方送使君歸，竹馬爭迎細侯至。
公不見大小二鄭公，五十年間風化同。
豈如五馬來接武，作堂崔嵬刊帝語。
又不見韋家兩世侯，父出傳舍子入州。
豈如世作本郡守，坐令卓異驚千秋。
安陽遺民識忠獻，眼見王孫四封傳。
請公静夜占此堂，定有榮光屬天半。